钦定古今图书集成/理学汇编/文学典/第109卷 > 孙楼〈引伽〉
## 钦定古今图书集成/理学汇编/文学典/第109卷 > 孙楼〈引伽〉

按《苏州府志》：“楼字子虚，常熟人。少敏悟，日记数千百
言。年十馀，母奉道，谓上帝以腊月十五日录人善恶，
辄竟日不饮食。作《皇鉴辨》，甚有辞理。中嘉靖丙午乡
试，益工古文辞，乞文者趾相错，或对宾客口授。侍史
令书，书者恒不给。己未计偕分试，某与楼同举，微使
客示意，楼拒之。七试不第，谒选，得湖州府推官，会历”
下李于鳞、同郡王元美相继为浙臬副，知其才雅，相
引重。而同列挟进士资，多目慑之，遂拂衣归。杜门较
仇，藏书逾万卷。性好滑稽，时出雅谑，四座捧腹。所著
有《吴音奇字丽词百韵》。孙引伽，性好异书，手自缮写。
楼向有藏书所曰“丌册庋”，比于弇州万卷楼，引伽更
增碎金断璧之秘。所著有《艳雪斋集》《玉台外史》《谈觚》
等书。